b'\n_START_ARTICLE_\nArtrit\xc4\x83 idiopatic\xc4\x83 juvenil\xc4\x83\n_START_SECTION_\nIstoria bolii\n_START_PARAGRAPH_\nPrimele \xc3\xaensemn\xc4\x83ri privind caracteristicile principale ale bolii dateaz\xc4\x83 \xc3\xaenc\xc4\x83 din Egiptul antic. \xc3\x8en jurul anului 1500 \xc3\xae.Hr. \xc3\xaen Papirusul Ebers (numit astfel dup\xc4\x83 cel care l-a descoperit, Georg Ebers) a fost descris\xc4\x83 o stare patologic\xc4\x83 cu o simptomatologie asem\xc4\x83n\xc4\x83toare artritei reumatoide. Numele de artrit\xc4\x83 provine din limba greac\xc4\x83, prin asocierea termenului de \xe2\x80\x9earthron\xe2\x80\x9d (\xc3\xaencheietur\xc4\x83) cu \xe2\x80\x9eitis\xe2\x80\x9d (inflamare). la sf\xc3\xa2r\xc8\x99itul secolului al XIX-lea (anul 1897), boala a fost descris\xc4\x83 clinic de c\xc4\x83tre Sir George Frederick Still, supranumit \xe2\x80\x9ep\xc4\x83rintele pediatriei britanice\xe2\x80\x9d. \xc3\x8en literatura de specialitate modern\xc4\x83 Guillaume de Baillou, decan al Facult\xc4\x83\xc8\x9bii de Medicin\xc4\x83 din Paris, a publicat \xc3\xaen anul 1951 una dintre primele c\xc4\x83r\xc8\x9bi care trateaz\xc4\x83 am\xc4\x83nun\xc8\x9bit artrita reumatoid\xc4\x83.\n_START_SECTION_\nDefini\xc8\x9bie\n_START_PARAGRAPH_\nConform Ligii Interna\xc8\x9bionale a Asocia\xc8\x9biilor de Reumatologie (ILAR), artrita  idiopatic\xc4\x83 juvenil\xc4\x83 (AIJ) reprezint\xc4\x83 \xe2\x80\x9eartrita de etiologie necunoscut\xc4\x83 care se manifest\xc4\x83 \xc3\xaenaintea v\xc3\xa2rstei de 16 ani \xc8\x99i persist\xc4\x83 cel pu\xc8\x9bin 6 s\xc4\x83pt\xc4\x83m\xc3\xa2ni, cu excluderea altor condi\xc8\x9bii cunoscute de artrit\xc4\x83\xe2\x80\x9d._NEWLINE_\xc3\x8en ciuda faptului c\xc4\x83 exist\xc4\x83 c\xc3\xa2teva similarit\xc4\x83\xc8\x9bi, AIJ nu poate fi considerat\xc4\x83 ca fiind echivalentul poliartritei reumatoide (specific\xc4\x83 adul\xc8\x9bilor). A\xc8\x99a se face c\xc4\x83 de-a lungul timpului au existat mai multe denumiri precum artrit\xc4\x83 reumatoid\xc4\x83 juvenil\xc4\x83 sau artrit\xc4\x83 juvenil\xc4\x83 cronic\xc4\x83. Formele sub care se poate prezenta aceast\xc4\x83 boal\xc4\x83 pot diferi, inclusiv \xc3\xaen func\xc8\x9bie de zona geografic\xc4\x83. Astfel, la unele popula\xc8\x9bii de aceea\xc8\x99i etnie, doar anumite subtipuri de artrit\xc4\x83 idiopatic\xc4\x83 juvenil\xc4\x83 sunt prezente.\n_START_SECTION_\nDate epidemiologice\n_START_PARAGRAPH_\nDe\xc8\x99i datele epidemiologice variaz\xc4\x83 considerabil \xc3\xaen raport cu teritoriul, importan\xc8\x9ba acestei boli poate fi relevat\xc4\x83 prin faptul c\xc4\x83 aproximativ 5% din toate cazurile de artrit\xc4\x83 cronic\xc4\x83 debuteaz\xc4\x83 \xc3\xaen copil\xc4\x83rie. Conform unui studiu publicat \xc3\xaen anul 2008 de c\xc4\x83tre Colegiul American de Reumatologie, inciden\xc8\x9ba \xc8\x99i prevalen\xc8\x9ba AIJ este de 4,1-6,1 0/\xe2\x82\x80\xe2\x82\x80\xe2\x82\x80\xe2\x82\x80, respectiv 29,4 0/\xe2\x82\x80\xe2\x82\x80\xe2\x82\x80\xe2\x82\x80. \xc3\x8en general, forma oligoarticular\xc4\x83 este cel mai des \xc3\xaent\xc3\xa2lnit\xc4\x83, \xc3\xaentr-o propor\xc8\x9bie ce  poate dep\xc4\x83\xc8\x99i 50% din totalitatea cazurilor. De asemenea, sexul feminin este mai predispus \xc3\xaen a dezvolta AIJ. \xc3\x8en ceea ce prive\xc8\x99te mortalitatea a c\xc4\x83rei cauz\xc4\x83 este AIJ, aceasta are o rat\xc4\x83 cuprins\xc4\x83 \xc3\xaentre 0,4\xc2\xa0% \xc8\x99i 2\xc2\xa0%.\n_START_SECTION_\nEtiopatogenia AIJ\n_START_PARAGRAPH_\nCauzele care determin\xc4\x83 artrita juvenil\xc4\x83 cu evolu\xc8\x9bie cronic\xc4\x83 nu au fost \xc3\xaenc\xc4\x83 elucidate, men\xc8\x9binerea termenului de \xe2\x80\x9eidiopatic\xc4\x83\xe2\x80\x9d fiind elocvent\xc4\x83 \xc3\xaen acest sens. Debutul bolii are loc sub ac\xc8\x9biunea unui factor declan\xc8\x99ator (trigger factor \xc3\xaen limba englez\xc4\x83). Din dorin\xc8\x9ba de a clarifica acest aspect, au fost efectuate mai multe studii etiologice, \xc3\xaens\xc4\x83 rezultatele nu au fost concludente. Este posibil ca printre factorii care pot crea condi\xc8\x9bii optime de manifestare a bolii s\xc4\x83 se numere fie o predispozi\xc8\x9bie genetic\xc4\x83, fie interven\xc8\x9bia unui agent infec\xc8\x9bios (bacterie sau virus) sau chiar o alterare imunologic\xc4\x83. Nu \xc3\xaen ultimul r\xc3\xa2nd, AIJ poate fi favorizat\xc4\x83 \xc8\x99i de anumi\xc8\x9bi agen\xc8\x9bi de mediu.\n_START_SECTION_\nFactorul infec\xc8\x9bios/viral:\n_START_PARAGRAPH_\nReprezint\xc4\x83 una dintre poten\xc8\x9bialele c\xc4\x83i care pot declan\xc8\x99a AIJ. Dintre agen\xc8\x9bii infec\xc8\x9bio\xc8\x99i cunoscu\xc8\x9bi, sunt incrimina\xc8\x9bi agen\xc8\x9bii virali precum virusul Coxackie, virusul Epstein-Barr, parvovirusul B19, virusul rubeolic, adenovirusul, virusul influenza AH2N2.\n_START_SECTION_\nFactorul imunologic:\n_START_PARAGRAPH_\nLezarea articular\xc4\x83 \xc3\xaen AIJ are loc datorit\xc4\x83 celulelor sistemului imun care invadeaz\xc4\x83 \xc8\x9besuturile sinoviale. Odat\xc4\x83 procesul inflamator declan\xc8\x99at, acesta este ulterior \xc3\xaentre\xc8\x9binut de activitatea anormal\xc4\x83 a limfocitelor T, care predomin\xc4\x83 \xc3\xaen membrana sinovial\xc4\x83.\n_START_SECTION_\nFactorul genetic:\n_START_PARAGRAPH_\nImplicarea genetic\xc4\x83 \xc3\xaen bolile inflamatorii sistemice la copil, a\xc8\x99a cum este \xc8\x99i cazul artritei idiopatice juvenile, a fost demonstrat\xc4\x83 prin eviden\xc8\x9bierea diferitelor gene \xc8\x99i rolul pe care \xc3\xael au acestea \xc3\xaen stimularea procesului inflamator. Cel mai cunoscut grup de gene cu o astfel de implicare este cel al Complexului Major de Histocompatibilitate. Conform unui articol publicat \xc3\xaen Revista Rom\xc3\xa2n\xc4\x83 de Pediatrie \xe2\x80\x9ealelele antigenelor de histocompatibilitate HLA, clasele I \xc8\x99i II sunt asociate cu risc crescut de AIJ\xe2\x80\x9d. Astfel HLA B27 (antigen de clas\xc4\x83 I) se asociaz\xc4\x83 frecvent cu forma de debut cu artrit\xc4\x83 asociat\xc4\x83 entezitei, HLA DR4 (antigen de clas\xc4\x83 II) cu forma cu debut sistemic, iar HLA DR5 \xc8\x99i HLA DR8 (antigene de clas\xc4\x83 II) cu forma oligoarticular\xc4\x83 asociat\xc4\x83 sau nu cu uveita cronic\xc4\x83.\n_START_SECTION_\nEvaluarea deficitului motor\n_START_PARAGRAPH_\nTestarea func\xc8\x9biei musculare \xc8\x99i articulare ajut\xc4\x83 la aprecierea gradului de func\xc8\x9bionalitate al articula\xc8\x9biilor \xc8\x99i statusului tonusului muscular.\n_START_SECTION_\nBilan\xc8\x9bul muscular\n_START_PARAGRAPH_\nFor\xc8\x9ba muscular\xc4\x83 \xc8\x99i func\xc8\x9biile musculare reprezint\xc4\x83 factori importan\xc8\x9bi \xc3\xaen urm\xc4\x83rirea evolu\xc8\x9biei bolii. Atrofia muscular\xc4\x83 asociat\xc4\x83 cu reducerea for\xc8\x9bei este caracteristic\xc4\x83 pentru copiii cu artrit\xc4\x83 idiopatic\xc4\x83 juvenil\xc4\x83. Evaluarea bilan\xc8\x9bului muscular se poate face clinic, electromiografic sau cu ajutorul dinamometrului. Din punct de vedere clinic, cea mai utilizat\xc4\x83 tehnic\xc4\x83 este sistemul de clasificare al lui Lovett. Aceasta presupune folosirea unei sc\xc4\x83ri de la 0 la 5, unde 5 desemneaz\xc4\x83 o for\xc8\x9b\xc4\x83 muscular\xc4\x83 normal\xc4\x83, \xc3\xaen timp ce 0 sugereaz\xc4\x83 lipsa oric\xc4\x83ror contrac\xc8\x9bii musculare. Dinamometrul manual are capacitatea de a m\xc4\x83sura simultan at\xc3\xa2t unghiul c\xc3\xa2t \xc8\x99i for\xc8\x9ba muscular\xc4\x83. Singurul dezavantaj al acestui test const\xc4\x83 \xc3\xaen faptul c\xc4\x83 nu poate evalua o mi\xc8\x99care complex\xc4\x83 \xc3\xaen care sunt implicate mai multe articula\xc8\x9bii. \xc3\x8en plus fa\xc8\x9b\xc4\x83 de metodele anterioare, exist\xc4\x83 posibilitatea ca activitatea mu\xc8\x99chilor s\xc4\x83 fie \xc3\xaenregistrat\xc4\x83 electric. Pentru acest lucru se utilizeaz\xc4\x83 un aparat de electromiografie. Dac\xc4\x83 mu\xc8\x99chii sunt activi, ace\xc8\x99ti vor genera impulsuri care sunt direct propor\xc8\x9bionale cu nivelul activit\xc4\x83\xc8\x9bii musculare.\n_START_SECTION_\nDiagnostic\n_START_PARAGRAPH_\nDatorit\xc4\x83 formelor \xc8\x99i condi\xc8\x9biilor variate sub care se poate manifesta, identificarea unei boli ca fiind artrit\xc4\x83 idiopatic\xc4\x83 juvenil\xc4\x83 poate fi dificil de realizat. De asemenea, inflama\xc8\x9bia articular\xc4\x83 nu este \xc3\xaentotdeauna \xc3\xaenso\xc8\x9bit\xc4\x83 de manifest\xc4\x83ri extraarticulare. Astfel, ea este depistat\xc4\x83 doar uneori c\xc3\xa2nd distruc\xc8\x9bia articular\xc4\x83 este evident\xc4\x83 clinic sau \xc3\xaen urma unui examen radiologic. \xc3\x8en mod obi\xc8\x99nuit, diagnosticul oric\xc4\x83rei boli se face pe baza anamnezei, examenului clinic obiectiv \xc8\x99i investiga\xc8\x9biilor paraclinice. Faptul c\xc4\x83 debutul clinic al AIJ poate fi asociat unei multitudini de factori, de la un simplu traumatism p\xc3\xa2n\xc4\x83 la un sindrom febril prelungit, precum \xc8\x99i asocierea cu alte afec\xc8\x9biuni articulare sau boli autoimune face ca anamneza s\xc4\x83 aib\xc4\x83 un rol important \xc3\xaen depistarea sa precoce. \xc3\x8en continuare, examenul clinic obiectiv va avea rolul de a identifica structurile implicate, natura procesului patologic, extinderea \xc8\x99i consecin\xc8\x9bele func\xc8\x9bionale ale unui proces (inflamator), precum \xc8\x99i prezen\xc8\x9ba manifest\xc4\x83rilor sistemice \xc8\x99i extraarticulare. Investiga\xc8\x9biile paraclinice nu sunt foarte relevante \xc3\xaen cazul acestei forme de artrit\xc4\x83, ele av\xc3\xa2nd mai mult un rol orientativ. Prin diverse tipuri de reac\xc8\x9bii se poate determina factorul reumatoid (FR). Viteza de sedimentare a hematiilor (VSH) \xc8\x99i proteina C reactiv\xc4\x83 sunt utile pentru eviden\xc8\x9bierea procesului inflamator. Analiza lichidului sinovial poate releva semne de infec\xc8\x9bie articular\xc4\x83. Util este \xc8\x99i scorul ASLO (anticorpi antistreptolizin\xc4\x83 O) care este crescut la aproximativ jum\xc4\x83tate dintre bolnavi, \xc3\xaens\xc4\x83 f\xc4\x83r\xc4\x83 a fi o certitudine pentru o infec\xc8\x9bie activ\xc4\x83.\n_START_SECTION_\nTratament\n_START_PARAGRAPH_\nIndiferent de afec\xc8\x9biune, obiectivul primordial al unei strategii terapeutice este de a \xc3\xaembun\xc4\x83t\xc4\x83\xc8\x9bi calitatea vie\xc8\x9bii. La copiii cu AIJ, acest lucru se poate face prin inducerea remisiunii \xc8\x99i controlul bolii, cu atenuarea durerii \xc8\x99i cre\xc8\x99terea gradului de mobilitate al articula\xc8\x9biilor. Cu toate acestea, aplicarea unui tratament nu trebuie s\xc4\x83 fie arbitrar\xc4\x83, ci s\xc4\x83 \xc8\x9bin\xc4\x83 cont de o anume conduit\xc4\x83. Astfel, mai \xc3\xaent\xc3\xa2i vor fi folosite medica\xc8\x9biile de prim\xc4\x83 inten\xc8\x9bie (de linia \xc3\xaent\xc3\xa2i), urm\xc3\xa2nd ca ulterior, \xc3\xaen cazul unui r\xc4\x83spuns la tratament nefavorabil sau insuficient, s\xc4\x83 fie folosite alte terapii disponibile. Acestea au o eficien\xc8\x9b\xc4\x83 semnificativ crescut\xc4\x83 \xc3\xaen stoparea evolu\xc8\x9biei bolii \xc8\x99i reducerea intensit\xc4\x83\xc8\x9bii simptomelor, \xc3\xaens\xc4\x83 \xc8\x99i posibilele lor efecte secundare pot fi mult mai notabile. De asemenea, exist\xc4\x83 riscul ca un medicament aplicat solitar s\xc4\x83 nu fie eficient, dar utilizat \xc3\xaen combina\xc8\x9bie cu altele s\xc4\x83 poat\xc4\x83 duce la o ameliorare semnificativ\xc4\x83 a simptomatologiei.\n_START_SECTION_\nTerapia fizic\xc4\x83 \xc8\x99i ocupa\xc8\x9bional\xc4\x83\n_START_PARAGRAPH_\nIndiferent de medica\xc8\x9bia prescris\xc4\x83, aceasta nu poate fi considerat\xc4\x83 complet\xc4\x83 \xc3\xaen lipsa unei terapii fizice \xc8\x99i ocupa\xc8\x9bionale. Exerci\xc8\x9biile fizice sunt o parte esen\xc8\x9bial\xc4\x83 \xc3\xaen tratarea copilului cu AIJ. \xc3\x8en acest fel, se pot preveni contracturile, cu men\xc8\x9binerea mobilit\xc4\x83\xc8\x9bii articula\xc8\x9biilor \xc8\x99i a for\xc8\x9bei musculare. \xc3\x8enotul este, \xc3\xaen mod special, un exerci\xc8\x9biu bun deoarece antreneaz\xc4\x83 multe articula\xc8\x9bii \xc8\x99i mu\xc8\x99chi, f\xc4\x83r\xc4\x83 a pune greutate pe articula\xc8\x9bii.'